b'\n_START_ARTICLE_\nEmma de Normandia\n_START_SECTION_\nReina d\'Anglaterra\n_START_PARAGRAPH_\nAls 15 anys es va casar a la Catedral de Winchester, el dia 5 d\'abril de l\'any 1002, amb el rei Etelred l\'Indec\xc3\xads d\'Anglaterra, de 34 anys i que s\'havia quedat vidu 2 mesos abans. Els nobles normands que la van acompanyar a Anglaterra aviat es van fer impopulars, incubant-se des de llavors l\'odi entre les dues nacions._NEWLINE_Al tenir lloc la conquesta danesa, sota el comandament del rei Sven Tveskaeg l\'any 1013, Emma, el seu marit i els seus 3 fills es van refugiar a Normandia, sota la protecci\xc3\xb3 del seu germ\xc3\xa0, el duc Ricard II de Normandia._NEWLINE_Mort el rei Svend I, Etelred II va tornar a Anglaterra i va ser reposat al seu tron. Emma i els seus fills van romandre a Normandia, amo\xc3\xafnats per la inseguretat del regne.\n_START_SECTION_\nReina de Dinamarca\n_START_PARAGRAPH_\nDespr\xc3\xa9s de la mort d\'Etelred II (23 d\'abril de 1016), Emma va tornar a Anglaterra i, a l\'any seg\xc3\xbcent, es va casar amb el conqueridor del regne, Canut II de Dinamarca, pr\xc3\xadncep dan\xc3\xa8s fill del difunt rei Svend I. Els fills d\'Emma i Etelred van romandre exiliats a Normandia durant els seg\xc3\xbcents 30 anys, fent la seva mare poc o res per ells -\xc3\xa9s ben conegut el poc afecte que Emma sentia pels fills que havia tingut amb Etelred II._NEWLINE_En morir el rei Canut (1035), Emma i el comte Godwin de Wessex van donar suport com a nou rei a Hardecanut -un dels 2 fills que Emma va tenir amb Canut-, per\xc3\xb2 com aquest es trobava a Dinamarca en morir el seu pare, els nobles saxons van preferir com a rei a Harold Harefoot, el fill "natural" de Canut II de Dinamarca i de Aelfgifu Aelfhelmsdotter, veient-se obligada a cercar refugi a Flandes. No obstant, el regnat de Harold va ser curt, morint el 18 de mar\xc3\xa7 de l\'any 1040.\n_START_SECTION_\nReg\xc3\xa8ncia\n_START_PARAGRAPH_\nLa mort de Harold va permetre a Hardecanut aconseguir la corona d\'Anglaterra, per\xc3\xb2 demostrant poc inter\xc3\xa8s pel seu regne, va deixar la reg\xc3\xa8ncia d\'aquest en mans de la seva mare Emma i del comte Godwin. Tot i aix\xc3\xb2, el triomf va durar poc: el 8 de juny de l\'any 1042, Hardecanut mor repentinament. Un any abans aquest havia fet cridar al seu germanastre, Eduard el Confessor, per a fer-lo hereu i deixant-lo com a \xc3\xbanic rei despr\xc3\xa9s de la seva mort._NEWLINE_La restauraci\xc3\xb3 de la casa reial de Wessex a la persona d\'Eduard, va significar la fi pol\xc3\xadtica d\'Emma, doncs el seu fill mai va oblidar la seva indifer\xc3\xa8ncia i la seva falta d\'estima. El nou monarca va despullar a Emma de totes les seves propietats i la va tancar en un convent. Ella, com a vincle entre la casa de Normandia i la de Wessex i promotora dels interessos normands a Anglaterra, va aplanar el cam\xc3\xad a Guillem I d\'Anglaterra._NEWLINE_Emma va morir a Winchester, el 14 de mar\xc3\xa7 de 1052, als 65 anys d\'edat, sent sebollida a la Catedral de Winchester.'